
ETTEPANEK VÕTTA VASTU EUROOPA PARLAMENDI OTSUS
ettepaneku kohta nimetada Lucian Romașcanu kontrollikoja liikmeks
(C10‑0010/2025 – 2025/0801(NLE))
(Konsulteerimine)
Euroopa Parlament,
–	võttes arvesse Euroopa Liidu toimimise lepingu artikli 286 lõiget 2, mille alusel nõukogu konsulteeris Euroopa Parlamendiga (C10‑0010/2025),
–	võttes arvesse kodukorra artiklit 133,
–	võttes arvesse eelarvekontrollikomisjoni raportit (A10‑0000/2025),
A.	arvestades, et 12. veebruari 2025. aasta kirjas konsulteeris nõukogu Euroopa Parlamendiga Lucian Romașcanu kontrollikoja liikmeks nimetamise küsimuses;
B.	arvestades, et eelarvekontrollikomisjon hindas Lucian Romașcanu kvalifikatsiooni, pidades eelkõige silmas Euroopa Liidu toimimise lepingu artikli 286 lõikes 1 esitatud tingimusi; arvestades, et selle hindamise käigus sai parlamendikomisjon Lucian Romașcanult elulookirjelduse ja vastused talle saadetud kirjalikule küsimustikule;
C.	arvestades, et seejärel korraldas eelarvekontrollikomisjon 18. märtsil 2025. aastal Lucian Romașcanu kuulamise, kus kandidaat esines avasõnavõtuga ja vastas parlamendikomisjoni liikmete küsimustele;
1.	toetab / ei toeta nõukogu ettepanekut nimetada Lucian Romașcanu kontrollikoja liikmeks;
2.	teeb presidendile ülesandeks edastada käesolev otsus nõukogule ja teavitamise eesmärgil kontrollikojale ning Euroopa Liidu muudele institutsioonidele ja liikmesriikide kontrolliasutustele.

[bookmark: _Toc193101395]1. LISA: LUCIAN ROMAȘCANU ELULOOKIRJELDUS
TUTVUSTUS
Abielus, kaks last
Poliitik, tipptasemel parlamendi- ja valitsustöö kogemus, suured varasemad kogemused erasektorist.
Avalikus sektoris ministri, senaatori või kõrgema haldusterritoriaalse üksuse juhi töökogemused avaliku sektori ja Euroopa rahaliste vahendite haldamisel.
HARIDUS JA KOOLITUS
[ 2000–2002 ] Ärijuhtimise magister (EMBA) 
Washingtoni Ülikool, Seattle / ASEBUSS Bucharest
Linn: Bukarest | Riik: Rumeenia
[ 1986–1991 ] BSc 
Majandusuuringute Akadeemia 
Linn: Bukarest | Riik: Rumeenia 
TÖÖKOGEMUS
[ 28.10.2024 – praegu ] Esimees 
Buzău maavolikogu 
Linn: Buzău | Riik: Rumeenia 
•	uninominaalne valitav ametikoht
•	404 000 elaniku ja 87 haldusüksusega Buzău maakonna haldusalane koordineerimine
•	aastaeelarve – üle 100 miljoni euro 
[ 21.12.2016–27.10.2024 ] Senaator 
Rumeenia senat 
Linn: Bukarest | Riik: Rumeenia 
Mitmesugused ametikohad Rumeenia parlamendis:
•	kultuuri- ja meediakomisjoni esimees
•	Rumeenia parlamendi delegatsiooni juht Euroopa Julgeoleku- ja Koostööorganisatsiooni (OSCE) parlamentaarses assamblees
•	Sotsiaaldemokraatliku Partei senaatorite juht
[ 11.2021–06.2023 ] Kultuuriminister 
Rumeenia valitsus 
Linn: Bukarest | Riik: Rumeenia 
• aastaeelarve – üle 300 miljoni euro 

[ 06.2017–01.2018 ] Kultuuriminister 
Rumeenia valitsus 
Linn: Bukarest | Riik: Rumeenia 
• aastaeelarve – üle 270 miljoni euro
[ 2015–2016 ] Valitsusjuhi haldusnõunik 
Rumeenia riigitelevisioon 
Linn: Bukarest | Riik: Rumeenia 
•	100 % riigiettevõte
•	5 telekanalit
•	aastakäive 67 miljonit eurot
•	2450 töötajat
[ 2012–2015 ] Tegevdirektor 
Dogan Media International 
Linn: Bukarest | Riik: Rumeenia 
•	Türgi kapital
•	aastakäive 20 miljonit eurot
•	üle 400 töötaja
•	aastapõhine tulude kasv 32 %
[ 2009–2012 ] Peadirektor 
Cancan Media 
Linn: Bukarest | Riik: Rumeenia 
•	aastakäive 8 miljonit eurot
•	140 töötajat
•	aastapõhine tulude kasv 12 %
[ 2006–2009 ] Tegevdirektor 
Ringier Romania 
Linn: Bukarest | Riik: Rumeenia 
•	Šveitsi kapital
•	aastakäive 30 miljonit eurot
•	240 töötajat
[ 2004–2006 ] Tegevdirektor 
Best Print Services 
Linn: Bukarest | Riik: Rumeenia 
•	aastakäive 10 miljonit eurot
•	110 töötajat
•	rahastamisläbirääkimised, investeerimisprogrammi järelevalve
•	ERP kava ja selle rakendamine
•	aastapõhine tulude kasv 18 %
[ 2002–2004 ] Peadirektor 
HL Display Romania 
Linn: Bukarest | Riik: Rumeenia 
•	Rootsi kapital
•	idufirma
•	aastakäive 1 miljon eurot
•	5 töötajat
•	vastutav kasumiaruande koostamise eest
•	vastutav eelarve, tulude ja kulude kontrolli eest

[ 1999–2002 ] Müügidirektor 
Ringier Romania 
Linn: Bukarest | Riik: Rumeenia 
•	Šveitsi kapital
•	müügimeeskonna koordineerimine (14 inimest)
•	müügistrateegia koostamine, tegevuse kavandamine, müügieesmärkide seadmine 
•	müügiesitlused meediaagentuuridele, põhiklientidele; lepingute läbirääkimised
[ 1997–1999 ] Müügidirektor 
MediaPro Holding 
Linn: Bukarest | Riik: Rumeenia 
•	kontserni ettevõtete müügistruktuuri korraldamine ja ühtlustamine
•	müügistrateegia koostamine, tegevuse kavandamine, müügieesmärkide seadmine 
•	müügiesitlused meediaagentuuridele, põhiklientidele; vastutav müügieelarve läbirääkimiste ja 16 ettevõtte müügistruktuuri põhjaliku ümberkorraldamise eest
[ 1993–1997 ] Esindaja Rumeenias 
Amorim Irmaos 
Linn: Bukarest | Riik: Rumeenia 
•	idufirma
•	aastakäive 4 miljonit eurot
•	Rumeenia turul laienemine, juhtpositsiooni saavutamine ja hoidmine (turuosa 90 %)
[ 1991–1993 ] Kliendihaldur 
Vinexport Trading Co. 
Linn: Bukarest | Riik: Rumeenia 
•	Madalmaade, Kanada ja Iisraeli turule suunatud ekspordi koordineerimine
•	läbirääkimistel osalemine, tarnete järelevalve, ekspordidokumentide koostamine
JUHTIMIS- JA JUHIOSKUSED 
Meeskonnajuht, hea läbirääkija 
•	meeskondade hea koordineerimine
•	pädevuste ja hierarhiate täpne kindlaksmääramine ja piiritlemine, mitmesuguste ülesannete täitmine, tähelepanu üksikasjade suhtes
•	analüüsiv, kuid ka tegevusele ja tulemustele suunatud
[bookmark: _GoBack]•	väga hea suhtlus- ja esitlusoskus
•	hea läbirääkimisoskus eri tüpoloogiate ja kultuuridega
SUHTLUSOSKUSED 
Suurepärane suhtleja, kohanemisvõimeline ja sihikindel 
•	suurepärane suhtlusoskus eri keskkondades, eri suuruses meeskondade koordineerimine ja motiveerimine
•	pühendunud, algatusvõimeline, julge, sihikindel, kohanemisvõimeline, võtab kiiresti omaks uut teavet eri valdkondadest
KEELEOSKUS 
Emakeel(ed): rumeenia 
Teised keeled 
inglise 
KUULAMINE C2 LUGEMINE C2 KIRJUTAMINE C2 
SUULINE ESITUS C2 SUULINE SUHTLUS C2 
prantsuse
KUULAMINE B2 LUGEMINE B2 KIRJUTAMINE B1 
SUULINE ESITUS B1 SUULINE SUHTLUS B1 
Tasemed: A1 ja A2: algtasemel keelekasutaja B1 ja B2: iseseisev keelekasutaja C1 ja C2: vilunud keelekasutaja
DIGIOSKUSED 
Minu digioskused 
Microsoft Office’i (Word, Excel, Outlook) väga hea tundmine | Vilunud arvuti- ja internetikasutaja | Ettevõtte ressursside planeerimise (ERP) tarkvara | Muutuste juhtimine: korralduslikest muutustest CRM-tarkvara käivitamiseni 
JUHILUBA 
Mootorratas:	 	A
Sõiduauto: 	B
HOBID JA HUVIALAD 
Innukas lugeja, suur huvi spordi ja muusika vastu 

[bookmark: _Toc193101396]2. LISA: LUCIAN ROMAȘCANU VASTUSED KÜSIMUSTIKULE
Küsimustik kontrollikoja liikme kandidaatidele
Ametialased kogemused
1.	Palun loetlege oma ametialased kogemused riigi rahanduse valdkonnas eelarve planeerimise, eelarve täitmise või haldamise, eelarve kontrolli või auditeerimise alal. 
	V:
	Juhina erasektoris:
i.	eri ettevõtteid juhtides tegin kümnete miljonite eurodeni ulatuvate eelarvete ettepanekuid, pidasin eelarveläbirääkimisi ja tegin eelarvekontrolli.

	Senaatorina Rumeenia parlamendis:
i.	arutasin, muutsin ja kiitsin heaks kaheksa Rumeenia aastaeelarvet ja tegelesin kõigega, mida see töömahukas protsess sisaldab;
ii.	võtsin vastu ja analüüsisin Rumeenia senati otsese järelevalve all tegutsevate organisatsioonide – Rumeenia riigitelevisiooni ja -raadio, Rumeenia kultuuri instituudi, audiovisuaalnõukogu jt eelarveid, osalesin nende eelarvete muutmises, heakskiitmises või tagasilükkamises;
iii.	osalesin suuremate kriiside ajal, sealhulgas pandeemia ja energiakriisi ajal, kõrgeima taseme otsuste tegemises, mille puhul oli üks peamine prioriteet eelarvemõju ja kontroll otsuste üle.

	Kultuuriministrina:
i.	analüüsisin varasemate aastate eelarveid, tegin järeldusi nende täitmise kohta ja rakendasin vajaduse korral parandusmeetmeid;
ii.	koostasin aastaeelarved, rääkisin need läbi rahandusministeeriumiga ja esitlesin neid Rumeenia parlamendis – kultuuriministeeriumi aastaeelarve on ligikaudu 300 miljonit eurot;
iii.	tegin järelevalvet aastaeelarve täitmise ja selle seaduslikkuse üle;
iv.	tegin tihedat koostööd Rumeenia riigikontrolliga kõigis aspektides, mis puudutab nende tegevust seoses kultuuriministeeriumiga.

	Buzău maavolikogu esimehena:
i.	analüüsisin varasemate aastate eelarveid, et teha järeldusi maakonna finantstulemuste kohta, ja seejärel koostasin järgmise perioodi eelarveparandused;
ii.	koostasin 2025. aasta eelarve ja jälgisin selle heakskiitmist maavolikogus – aastaeelarve on ligikaudu 110 miljonit eurot.
2.	Millised on olnud kõige tähtsamad saavutused Teie ametialase karjääri jooksul?
	V: Selle küsimustiku ulatust arvesse võttes loetlen mõned finants- ja eelarvevaldkonnaga seotud saavutused:
i.	esimesel ametiajal ministrina suurendasin kultuuriministeeriumi eelarvet 47 % ja minu järelevalve all täideti see rohkem kui 98 % ulatuses, ilma et Rumeenia kontrollikoda oleks esitanud ühtki negatiivset arvamust;
ii.	Sotsiaaldemokraatliku Partei senaatorite rühma juhina osalesin võtmeisikuna Rumeenia aastaeelarvete õigeaegsetel läbirääkimistel ja edukal hääletamisel;
iii.	parlamendi liikmena tagasin COVID-19 kriisi ajal koostöös kolleegidega – vajalike parlamendi otsuste kaudu – kõik ressursid, mida riik vajas pandeemiaga võitlemiseks, ning tegin ressursside jaotamise ja kulutamise üle järelkontrolli. 
3.	Millised on Teie ametialased kogemused rahvusvahelistes mitmekultuurilistes ja -keelsetes organisatsioonides või institutsioonides väljaspool Teie koduriiki?
	V:
i.	Töötasin tippjuhina erasektori rahvusvahelistes ettevõtetes, kus puutusin organisatsioonisiseselt kokku eri kultuuridega; 
ii.	Rumeenia parlamendi liikme ja parlamendikomisjoni esimehena osalesin pidevalt parlamentaarses diplomaatilises suhtluses eri riikide ja kultuuride esindajatega. Juhtides Rumeenia parlamendi delegatsiooni Euroopa Julgeoleku- ja Koostööorganisatsioonis (OSCE), osalesin kohtumistel, aruteludel ja läbirääkimistel rohkem kui 50 osalisriigi esindajatega; 
iii.	ministrina oli mul võimalus pidada rahvusvahelisi kohtumisi ja läbirääkimisi kolleegidega eri riikidest ja kultuuridest.
4.	Kas olete eelnevate juhtimisülesannete täitmisel läbinud heakskiidumenetluse, juhul kui sellist menetlust kohaldati?
	V: Minu varasemate ülesannete suhtes ei ole heakskiidu andmise menetlust kohaldatud.
5.	Millistele Teie eelnevatest ametikohtadest on Teid nimetatud poliitilise otsusega? 
	V: Viimasel kaheksal tööaastal olin avalikus teenistuses pärast üld- või kohalikke valimisi ja mind nimetati kahel korral kultuuriministri ametikohale. Kõigil neil ametikohtadel olin Sotsiaaldemokraatliku Partei (PSD) liikmena.
6.	Millised on kolm kõige olulisemat otsust, mille tegemisel olete oma karjääri jooksul osalenud?
	V: Aastakümnete jooksul olen osalenud paljudes tähtsates otsustes, mis tõid kaasa muudatusi ja mille üle olen uhke. Toon välja kolm otsust, mis on seotud minu karjääri kolme peatükiga ehk erasektori, valitsussektori ja parlamendiga:
i.	üks tähtsaid otsuseid, mille tegin erasektoris juhina töötades, oli Ringier Romanias oma osakonna põhjalik ümberkorraldamine, mille tulemusena moodustasid minu tooteportfellis olevad ajalehed ja ajakirjad 50 % kontserni käibest ja ligi 100 % kontserni kasumist;
ii.	kultuuriministrina restruktureerisin ja ühtlustasin eelarvet, et eraldada kodumaistele kultuuriprojektidele 270 % rohkem raha võrreldes aasta varasemaga;
iii.	senaatori ja rühmajuhina toetasin valitsuse investeerimisprogramme, pidasin nende üle läbirääkimisi komisjonides ja saavutasin vajalikud hääled; nende programmide hulgas olid taaste- ja vastupidavusrahastu projektid, mis moodustasid 2024. aastal ligi 7 % Rumeenia SKPst.
Sõltumatus
7.	Aluslepingus on sätestatud, et kontrollikoja liikmed peavad olema oma kohustuste täitmisel täiesti sõltumatud. Kuidas kavatsete seda tingimust oma tulevaste kohustuste täitmisel järgida? 
V: Kontrollikoja liikmena kohustun Euroopa Liidu ja selle kodanike üldistes huvides täitma oma ülesandeid täiesti sõltumatult ja kooskõlas kõrgeimate eetikanormidega ning austades täielikult aluslepingute sätteid ja kontrollikoja kodukorda. Järgin täielikult kontrollikoja liikmete käitumisjuhendit ja selles sätestatud eetikapõhimõtteid: ausus, sõltumatus, objektiivsus, pädevus, ametikohane käitumine, konfidentsiaalsus, läbipaistvus, väärikus, pühendumus, lojaalsus, diskreetsus ja kollegiaalsus. 
Ma ei küsi ega võta vastu juhiseid üheltki valitsus- ega muult asutuselt, organilt ega üksuselt. Samal ajal hoidun igasugusest tegevusest, mis ei sobi kokku minu tulevase tööga, ning püüan olla oma käitumisega teistele eeskujuks. Ka pärast oma ülesannete lõppu kohustun tagama teabe konfidentsiaalsuse ning austama ametisse nimetamist ja soodustusi käsitlevaid reegleid.
Tagan ametikohal olles, et kaitsen rangelt kontrollikoja sõltumatust ning täidan oma tööülesandeid ausalt, erapooletult ja avaliku teenistuse kõrgeimaid standardeid järgides.
8.	Kas Teil või Teie lähisugulastel (vanematel, vendadel või õdedel, seaduslikul elukaaslasel või lastel) on äri- või finantshuvisid või muid kohustusi, mis võivad sattuda vastuollu Teie tulevase tööga? 
	V: Minul ega minu pereliikmetel ei ole äri- ega finantshuve, mis võiksid viia huvide konfliktini Euroopa Kontrollikoja liikme ülesannete ja töökohustustega.
9.	Kas olete valmis avaldama kontrollikoja presidendile kõik oma majanduslikud huvid ja muud kohustused ning need avalikustama? 
	V: Jah, olen valmis avaldama kogu nõutava teabe ja esitama huvide deklaratsiooni kooskõlas Euroopa Kontrollikoja käitumisjuhendi ja eetikajuhistega, tagades täieliku läbipaistvuse ja vastutuse.
10.	Kas olete praegu seotud mõne kohtumenetlusega? Kui jah, andke palun selle kohta lähemat teavet. 
	V: Ei, ma ei ole praegu seotud ühegi kohtumenetlusega.
11.	Kas täidate aktiivset või täidesaatvat rolli poliitikas ning kui jah, siis millisel tasandil? Kas olete viimase 18 kuu jooksul tegutsenud poliitilisel ametikohal? Kui jah, andke palun selle kohta lähemat teavet.
	V: Jah, olen praegu Sotsiaaldemokraatliku Partei Buzău maakonnaorganisatsiooni juht ja erakonna üleriiklik pressiesindaja kõigis küsimustes.
12.	Kas astute kontrollikoja liikmeks nimetamise korral tagasi kõikidelt valitavatelt ametikohtadelt ja loobute igasugusest aktiivsest tegevusest vastutaval ametikohal poliitilises erakonnas?
	V: Jah, ilma igasuguse kõhkluseta. Euroopa Kontrollikoja liikmeks saamine tähendab, et ma lõpetan oma poliitilise karjääri.
13.	Kuidas toimiksite tõsise õigusnormide rikkumise või koguni pettuse ja/või korruptsioonijuhtumi korral, millesse on segatud isikud Teie päritoluliikmesriigist?
	V: Niisuguse juhtumi korral käsitlesin seda samamoodi nagu iga muud pettust mis tahes muus liikmesriigis, täiesti sõltumatult ja ausalt, suhtudes sellesse erapooletult, objektiivselt, kallutamata ja professionaalselt.
	Erapooletuse ja aususe säilitamine, õigusriigi austamine, kehtestatud põhimõtete, reeglite ja korra range järgimine ning õigluse ja võrdse kohtlemise tagamine on iga institutsiooni puhul hädavajalikud, et tagada tõhus töö ja säilitada ELi kodanike usaldus.
Tööülesannete täitmine
14.	Millised peaksid olema usaldusväärse finantsjuhtimise põhijooned kõigis avaliku sektori asutustes? Kuidas saaks Euroopa Kontrollikoda sellise juhtimise tagamisele kaasa aidata?
V: Finantsmäärusega kehtestatud raamistikus mõistetakse tugevat finantsjuhtimist eelarve täitmisena kooskõlas järgmiste põhimõtetega: 
i)	säästlikkus,
ii)	tõhusus,
iii)	tulemuslikkus.
Avaliku sektori rahalisi vahendeid tuleb kasutada üldsuse heaks, järgides läbipaistvuse ja vastutuse aluspõhimõtteid, mis on hea valitsemistava kaks põhisammast. 
Usun kindlalt, et läbipaistvust, õiglust ja vastutust ning samuti tulemuslikkust tuleks käsitleda peamisena nende põhimõtete rakendamisel ja avaliku teenistuse tugeva finantsjuhtimise edendamisel. Olen nendest juhindunud oma karjääris nii avalikus kui ka erasektoris. 
Veelgi enam, praegune keerukas olukord nõuab, et annaksime endast parima, et taastada ja tugevdada kodanike usaldust avalike institutsioonide ja otsustamisprotsesside vastu riikide ja Euroopa tasandil. Seoses sellega näen lisaväärtust mitmetasandilises lähenemisviisis, mille eesmärk on tagada, et eelarve nõuetekohase planeerimisega kaasneb eetiline juhtimine ja läbipaistev aruandlus, millele järgneb põhjalik kontrolli- ja vastutusprotsess ning mida kõike toetab selge ja ennetav suhtlus kõigis etappides. Veel on oluline lisada igale eespool kirjeldatud tasandile varajane riskianalüüs ja riskide maandamine, et tagada parimad võimalikud tulemused.
	Kontrollikojal on tähtis roll toetada professionaalse finantsjuhtimise kultuuri loomist ja tagada selle jätkusuutlikkus kõigis ELi institutsioonides. Kontrollikoda teeb soovitusi ja jälgib nende rakendamist, mis mõlemad on olulised tegevused seoses eespool osutatud rolliga. Parima tava kindlakstegemine ja auditisoovituste esitamine on hea finantsjuhtimise tugevdamise põhilised vahendid. Peale selle saab kontrollikoja tugev moraalne autoriteet aidata innustada läbipaistvamate ja vastutustundlikumate arvestustavade rakendamist kogu ELis.
	Kontrollikojal on ka tähtis roll õigusraamistiku ja haldusmenetluste lihtsustajana, kui selleks tekib vajadus, aidates sel moel kaasa tulemuslikule finantsjuhtimisele ja hõlbustades vajalikke reforme. EL vajab lihtsamaid menetlusi ja vähem bürokraatiat ning kontrollikoda saab võtta enda kanda tähtsa osa Euroopa lihtsustamiskavas.
15.	Aluslepingu kohaselt peab kontrollikoda aitama Euroopa Parlamendil kasutada oma volitusi eelarve täitmise kontrollimisel. Kuidas parandaksite veelgi kontrollikoja ja Euroopa Parlamendi (eelkõige selle eelarvekontrollikomisjoni) koostööd, et suurendada nii avalikku järelevalvet üldkulude üle kui ka kulutõhusust?
V: Kontrollikoja liikmekandidaadina kinnitan, et olen pühendunud avatusel, läbipaistvusel, vastastikusel usaldusel ja tõhususel põhinevate suhete loomisele Euroopa Parlamendi – eelkõige selle eelarvekontrollikomisjoni – ja kontrollikoja vahel. Kuna ELi institsioonide seadusandlik periood on alles alanud, usun, et peame mõlemalt poolt tööd tegema, et veelgi tugevdada kahe institutsiooni vahelist sidet ning edendada pideva koostöö kultuuri eelarvekontrollikomisjoni ja kontrollikoja vahel. Kui minu liikmesus kiidetakse heaks, kinnitan, et olen täielikult avatud dialoogile ja soovitustele selle kohta, kuidas täiustada ja suurendada kontrollikoja toetust otsustamisprotsessile eelarvekontrollikomisjonis, mille eesmärk on võimaldada parlamendil tulemuslikult täita oma demokraatliku järelevalve kohustust, eelkõige kasutada oma volitusi eelarve täitmise kontrollimisel. Arvestades praegust rasket piirkondlikku ja rahvusvahelist olukorda, tuleb veelgi rõhutada, kui oluline on kaitsta ELi eelarvet – nii ELi kui ka riikide tasandil –, ning olen teadlik, et see on praeguse parlamendi ja eelkõige eelarvekontrollikomisjoni üks esmaseid ülesandeid. 

Ühiselt saame tagada, et ELi raha kulutatakse alati seaduslikult, vastutustundlikult ja aruandekohustuslikult ELi ja selle kodanike parimates huvides.
	Peale selle, kuna Euroopa Parlamendi liikmed esindavad otseselt ELi kodanike huve, on ülitähtis võtta arvesse nende seisukohti, tagamaks, et kontrollikoja töö aitab lahendada ELi kodanike probleeme, säilitades samas kontrollikoja täieliku sõltumatuse tema töös.

16.	Millist lisaväärtust tulemusaudit Teie arvates annab ja kuidas tuleks selle tulemused juhtimisse kaasata?

V: Vastavus-, finants- ja tulemusaudit täiendavad üksteist. Vastavusauditiga kontrollitakse, kas tegevused ja programmid vastavad kehtivatele õigus- ja regulatiivnõuetele; tulemusauditiga hinnatakse, kas need tegevused ja programmid on ellu viidud optimaalselt.

Seoses 2021.–2027. aasta mitmeaastase finantsraamistiku elluviimisega on kontrollikoda juba soovitanud ELi majanduskasvustrateegia raames muuta ELi kliimamuutustega kohanemise rahastamine tulevikukindlaks – see mõjutab nii ELi-sisest kui ka -välist konkurentsivõimet. See aitas luua tulemustele suunatud lähenemisviisi ja tagada, et finantsotsuste põhjal võetakse tõhusaid meetmeid ja leitakse lahendused, mis toovad ELi kodanikele kasu. 

Seda lähenemisviisi arendades saaks kavandada edasist tegevust, et toetada kulutuste tõhususe nõuetekohaseid järelmeetmeid seoses ELi konkurentsivõime eesmärkidega, lähtudes tulemusauditist ja võttes arvesse vajadust kaaluda ELi üldisi arengueesmärke.
	Sama loogika järgi toetaks suurem tulemustele keskendumine komisjoni uusi eesmärke, mis on seotud lihtsustamise ja vastutuse ning samuti riigihankemenetlustega. Tulemuspõhisel hindamisel võiks arvesse võtta ka halduskulusid liikmesriikide ning ärikogukonna tasandil. Tulemusaudit pakub tulevikku suunatud arusaamist ja võimaldab hinnata, kas protsessid toimivad tõhusalt, et saavutada seatud sihid ja eesmärgid.
Arvestades ELi finantsvahendite oodatavalt suuremat keerukust, muutub ELi vastutus rahaliste vahendite eest ja nende jälgitavus veelgi tähtsamaks ka tulemuspõhise mudeli eeldusena, mida tuleb kontrollikoja edasistes püüdlustes arvesse võtta, samuti suhetes teiste ELi institutsioonidega, mis täidavad eelarvega seotud ülesandeid – eelkõige Euroopa Komisjoni ja Euroopa Parlamendiga.
	Seejuures peame alati püüdma anda soovitusi, mis on nii asjakohased kui ka praktilised ning auditeeritava üksuse jaoks selgelt arusaadavad ja haaratavad, eelkõige asjakohasel juhtimistasandil, mis on pädev neid nii ajaliselt kui ka kulusid ja ressursse arvesse võttes optimaalselt rakendama.

[bookmark: _Hlk191053189][bookmark: _Hlk191055576]17.	Kuidas saaks parandada kontrollikoja, liikmesriikide kontrolliasutuste ja Euroopa Parlamendi (eelarvekontrollikomisjoni) koostööd ELi eelarve auditeerimisel?
	V: Praegu ei saa ma lõplikku vastust anda, sest pean küsimust hindama kas eelarvekontrollikomisjoni või kontrollikoja seisukohast. Teadliku seisukoha võtmiseks on kindlasti vaja praktilist kogemust kontrollikojas.
	On siiski selge, et kontrollikoja ja liikmesriikide kontrolliasutuste koostöö, mis on sätestatud Euroopa Liidu toimimise lepingu artikli 287 lõikes 3, on tulemusliku eelarvekontrolli seisukohast väga tähtis. Ühise juhtimise puhul on eriti oluline võimendada liikmesriikide audiitorite pädevust. 	
	Avatud dialoogi pidamine pädevate eelarve- ja seadusandlike asutuste, riiklike kõrgeimate kontrolliasutuste ja teiste sidusrühmadega tugevdab institutsiooni asjakohasust ja selle töö mõju.

Nii Euroopa Parlament (eelarvekontrollikomisjoni kaudu) kui ka liikmesriikide kontrolliasutused, mis annavad aru riigi parlamendile, on kontrollikoja olulised sidusrühmad, kes jagavad ühist eesmärki kaitsta ELi eelarvet ja tagada ELi maksumaksjate raha optimaalne kasutamine. Sellega seoses peaks kontrollikoda jätkama oma asjakohaste aruannete jagamist riiklike kontrolliasutuste ja teiste institutsioonidega, et teavitada neid kontrollikoja tööst ja edastada oma soovitused asjaomastes poliitikavaldkondades.

Seepärast usun, et hästi korraldatud ja läbipaistev teabevahetus, kummagi poole vajaduste hea mõistmine ning tulemuslik koostöökorraldus on edu alus. Kogu tegevus peab toetama koostöö õigusraamistikku, tagades nii kohustuse töötada heas usus kui ka kontrollikoja ja riikide kontrolliasutuste sõltumatuse.
Peale selle julgustaksin otsest struktureeritud dialoogi kontaktkomitee ja Euroopa Parlamendi eelarvekontrollikomisjoni vahel, et korrapäraselt vahetada häid tavasid ja kogemusi ning suhelda eelarve tulemusliku täitmise ja kontrolli, juhtimise, läbipaistvuse ning vastutuse küsimustes. Lisaks usun, et sellesse paremini struktureeritud dialoogi peaksid kuuluma ühised riskianalüüsid, ühine arusaam probleemidest ja konkreetsetest riskidest kogu ELis ning teabevahetus nende käsitlemise viiside kohta. 
Lõpuks on ka Euroopa Parlamendil oluline roll oma liikmete teadlikkuse suurendamisel kontrollikoja tööst ja ELi eelarvekontrolli süsteemist. Ka Euroopa Parlamendi liikmed peaksid aitama oma liikmesriigi kontrolliasutustel paremini mõista probleeme, millega nad töös kokku puutuvad.
18.	Kuidas arendaksite edasi Euroopa Kontrollikoja aruandlust, et anda Euroopa Parlamendile kogu vajalik teave liikmesriikide poolt Euroopa Komisjonile esitatud andmete täpsuse kohta?
[bookmark: _Hlk191053177]V: Kvaliteetsed aruanded põhinevad peamiselt esitatud andmete kvaliteedil. Kontrollikoja hindamine ja aruandlus oleneb esitatud andmete kvaliteedist, eriti kuna see toetab Euroopa Parlamenti tema eelarveotsuste konsolideerimisel. 
Seoses sellega ja võttes arvesse ka seda, et Euroopa statistika on avalik hüve, ja arendades edasi kehtivat Euroopa statistika määrust, on oluline dialoogis Euroopa Komisjoni ja teiste institutsioonidega analüüsida, kuidas saaks täiustada praegust süsteemi nii, et see keskenduks uutele andmeallikatele ja tehnoloogiale ning digiajastu võimalustele, ja tagada, et esitatavad andmed kajastavad uusi probleeme ning majanduse olukorda, et toetada ELi otsuste ja poliitikaeesmärkide põhjendatust.
Seejuures tuleb alati meeles pidada, et kontrollikoja enda ressursid on piiratud ja neid tuleb aruandluses kõige paremini kasutada.
Muud küsimused
19.	Kas võtate oma kandidatuuri tagasi, kui Euroopa Parlament ei poolda Teie nimetamist kontrollikoja liikmeks?
V: Rumeenia parlamendi endise liikme ja parlamendikomisjoni endise esimehena austan täielikult Euroopa Parlamendi otsust. Kui peaks tekkima kahtlusi minu aususes või sõltumatuses, kaaluksin loomulikult oma kandidatuuri tagasivõtmist, olles esmalt arutanud küsimust oma liikmesriigiga. Kaaluksin hoolikalt ka eelarvekontrollikomisjoni seisukohti ja arutelusid seoses ametialase täiendamise valdkondadega ning tegutseksin sellele vastavalt. 
Et aga Rumeenia valitsus on mind nimetanud ja Euroopa Liidu toimimise lepingus sätestatud korra kohaselt teeb lõpliku otsuse nõukogu, leian, et õige on läbida kogu menetlus, sest nii tegutsedes austatakse kõiki asjaomaseid institutsioone.

